CELEX: 32021D0624
Language: el
Date: 2021-04-12 00:00:00
Title: Απόφαση (ΕΕ) 2021/624 του Συμβουλίου της 12ης Απριλίου 2021 για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Μεικτής Επιτροπής που συστάθηκε δυνάμει της σύμβασης μεταξύ της Ευρωπαϊκής Οικονομικής Κοινότητας, της Δημοκρατίας της Αυστρίας, της Δημοκρατίας της Φινλανδίας, της Δημοκρατίας της Ισλανδίας, του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας περί κοινού καθεστώτος διαμετακόμισης, όσον αφορά τροποποιήσεις των προσαρτημάτων I και ΙΙΙ της εν λόγω σύμβασης

16.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 131/168
               
            
         ΑΠΟΦΑΣΗ (ΕΕ) 2021/624 ΤΟΥ ΣΥΜΒΟΥΛΙΟΥ
         της 12ης Απριλίου 2021
         για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Μεικτής Επιτροπής που συστάθηκε δυνάμει της σύμβασης μεταξύ της Ευρωπαϊκής Οικονομικής Κοινότητας, της Δημοκρατίας της Αυστρίας, της Δημοκρατίας της Φινλανδίας, της Δημοκρατίας της Ισλανδίας, του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας περί κοινού καθεστώτος διαμετακόμισης, όσον αφορά τροποποιήσεις των προσαρτημάτων I και ΙΙΙ της εν λόγω σύμβασης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση μεταξύ της Ευρωπαϊκής Οικονομικής Κοινότητας, της Δημοκρατίας της Αυστρίας, της Δημοκρατίας της Φινλανδίας, της Δημοκρατίας της Ισλανδίας, του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας περί κοινού καθεστώτος διαμετακόμισης (1) («σύμβαση») συνήφθη στις 20 Μαΐου 1987 και άρχισε να ισχύει την 1η Ιανουαρίου 1988.
                  
               
                     (2)
                  
                  
                     Σύμφωνα με το άρθρο 15 παράγραφος 3 στοιχείο α) της σύμβασης, η Μεικτή Επιτροπή η οποία συστάθηκε δυνάμει της σύμβασης οφείλει να θεσπίζει, με σχετικές αποφάσεις, τροποποιήσεις των προσαρτημάτων της σύμβασης.
                  
               
                     (3)
                  
                  
                     Στις αρχές του 2021, η Μεικτή Επιτροπή πρόκειται να εκδώσει απόφαση σχετικά με την τροποποίηση των προσαρτημάτων I και III της σύμβασης.
                  
               
                     (4)
                  
                  
                     Το άρθρο 311 του εκτελεστικού κανονισμού (ΕΕ) 2015/2447 της Επιτροπής (2) («εκτελεστικός κανονισμός»), για το αίτημα μεταφοράς της είσπραξης της τελωνειακής οφειλής, έχει τροποποιηθεί με τον εκτελεστικό κανονισμό (ΕΕ) 2019/1394 της Επιτροπής (3). Ως εκ τούτου, το άρθρο 50 του προσαρτήματος I της σύμβασης, το οποίο αντανακλά το άρθρο 311 του εκτελεστικού κανονισμού, θα πρέπει να τροποποιηθεί αναλόγως.
                  
               
                     (5)
                  
                  
                     Το παράρτημα 72-04 του εκτελεστικού κανονισμού, για τη διαδικασία συνέχειας δραστηριοτήτων για την ενωσιακή διαμετακόμιση, έχει τροποποιηθεί με τον εκτελεστικό κανονισμό (ΕΕ) 2020/893 της Επιτροπής (4). Η ισχύς των έντυπων πιστοποιητικών συνολικής εγγύησης και των έντυπων πιστοποιητικών απαλλαγής από την υποχρέωση σύστασης εγγύησης παρατάθηκε προκειμένου να επιτευχθεί μεγαλύτερη ευελιξία στη διαδικασία συνέχειας δραστηριοτήτων κατά τη διαμετακόμιση και να μειωθούν οι διατυπώσεις και το κόστος για τις τελωνειακές αρχές. Ως εκ τούτου, το προσάρτημα I άρθρο 79 της σύμβασης και το προσάρτημα I παράρτημα II κεφάλαιο III σημείο 19.3 της σύμβασης, τα οποία αντανακλούν το παράρτημα 72-04 μέρος I κεφάλαιο III σημείο 19.3 του εκτελεστικού κανονισμού, θα πρέπει να τροποποιηθούν αναλόγως.
                  
               
                     (6)
                  
                  
                     Όταν ο ενωσιακός τελωνειακός κώδικας παύσει να ισχύει ως προς το Ηνωμένο Βασίλειο και εντός αυτού, με εξαίρεση τη Βόρεια Ιρλανδία, το Ηνωμένο Βασίλειο θα προσχωρήσει στη σύμβαση ως ξεχωριστό συμβαλλόμενο μέρος (5) και θα εφαρμόζεται το πρωτόκολλο για τις Ιρλανδία/Βόρεια Ιρλανδία, το οποίο αποτελεί αναπόσπαστο μέρος της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (6). Η σύμβαση περιέχει αναφορές στα ονόματα των κρατών μελών της Ευρωπαϊκής Ένωσης, στις χώρες κοινής διαμετακόμισης και στους αντίστοιχους κωδικούς χώρας. Ως εκ τούτου, είναι αναγκαίο να τροποποιηθεί το προσάρτημα III της σύμβασης, ώστε να υποδηλώνεται ότι το Ηνωμένο Βασίλειο είναι χώρα κοινής διαμετακόμισης και ότι ο ενωσιακός τελωνειακός κώδικας, ιδίως όσον αφορά τις διατάξεις περί εγγυήσεων, εφαρμόζεται στη Βόρεια Ιρλανδία.
                  
               
                     (7)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στη Μεικτή Επιτροπή σχετικά με τις τροποποιήσεις των προσαρτημάτων I και ΙΙΙ της σύμβασης, δεδομένου ότι οι εν λόγω τροποποιήσεις θα είναι δεσμευτικές για την Ένωση.
                  
               
                     (8)
                  
                  
                     Η θέση της Ένωσης στο πλαίσιο της Μεικτής Επιτροπής θα πρέπει, επομένως, να βασιστεί στο σχέδιο απόφασης της Μεικτής Επιτροπής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της Μεικτής Επιτροπής, κατά τη διάρκεια της 33ης συνεδρίασής της ή σε επόμενη συνεδρίαση ή μέσω γραπτής διαδικασίας, όσον αφορά τις τροποποιήσεις των προσαρτημάτων I και ΙΙΙ της σύμβασης, βασίζεται στο σχέδιο απόφασης της Μεικτής Επιτροπής (7).
            Οι εκπρόσωποι της Ένωσης στη Μεικτή Επιτροπή μπορούν να συμφωνήσουν σε ήσσονος σημασίας αλλαγές στο σχέδιο απόφασης της Μεικτής Επιτροπής χωρίς περαιτέρω απόφαση του Συμβουλίου.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 12 Απριλίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  ΕΕ L 226 της 13.8.1987, σ. 2.
         
            (2)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
         
            (3)  Εκτελεστικός κανονισμός (ΕΕ) 2019/1394 της Επιτροπής, της 10ης Σεπτεμβρίου 2019, για την τροποποίηση και διόρθωση του εκτελεστικού κανονισμού (ΕΕ) 2015/2447 σχετικά με ορισμένους κανόνες για την επιτήρηση για θέση σε ελεύθερη κυκλοφορία και την έξοδο από το τελωνειακό έδαφος της Ένωσης (ΕΕ L 234 της 11.9.2019, σ. 1).
         
            (4)  Εκτελεστικός κανονισμός (ΕΕ) 2020/893 της Επιτροπής, της 29ης Ιουνίου 2020, για την τροποποίηση του εκτελεστικού κανονισμού (ΕΕ) 2015/2447 για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 206 της 30.6.2020, σ. 8).
         
            (5)  Απόφαση αριθ. 1/2018 της Μεικτής Επιτροπής ΕΕ-ΧΚΔ, της 4ης Δεκεμβρίου 2018, όσον αφορά πρόσκληση προς το Ηνωμένο Βασίλειο να προσχωρήσει στη σύμβαση περί κοινού καθεστώτος διαμετακόμισης [2018/1987] (ΕΕ L 317 της 14.12.2018, σ. 47).
         
            (6)  ΕΕ L 29 της 31.1.2020, σ. 7.
         
            (7)  Βλέπε έγγραφο ST 6126/21 στον ιστότοποhttp://register.consilium.europa.eu.